C 498/24
HR
Službeni list Europske unije
30.12.2022.
Mišljenje Europskog odbora regija – Uloga OR-a u jačanju podnacionalne klimatske diplomacije uoči sastanaka COP27 i COP28
(2022/C 498/05)
Izvjestitelj:
Olgierd GEBLEWICZ (PL/EPP), predsjednik Zapadnopomeranskog vojvodstva
PREPORUKE O POLITIKAMA EUROPSKI ODBOR REGIJA (OR)
1.
ističe da su podnacionalne vlasti važne za postizanje klimatskih ambicija s naglaskom na budućoj provedbi UN-ovih ciljeva održivog razvoja te za ispunjavanje odredbi Pariškog sporazuma radi postizanja cilja ograničavanja globalnog zagrijavanja na 1,5 oC;
2. izražava žaljenje zbog toga što uloga podnacionalnih vlasti nije prepoznata u zaključcima Vijeća od 21. veljače 2022.
pod naslovom „Klimatska diplomacija EU-a: ubrzavanje provedbe ishodâ iz Glasgowa”, naglašavajući ključnu važnost klimatske diplomacije i komunikacije EU-a s trećim zemljama radi brže provedbe Klimatskog pakta iz Glasgowa sklopljenog na sastanku COP26;
3. potiče nacionalne vlade da u pregovore o odredbama o globalnim klimatskim ciljevima i u definiranje nacionalno utvrđenih doprinosa i nacionalnih planova prilagodbe istinski uključe svoje lokalne i regionalne vlasti jer su one te koje konkretno ispunjavaju njihove međunarodne obveze i obećanja; stoga smatra da nacionalno utvrđeni doprinosi koje lokalne i regionalne vlasti nisu podržale vjerojatno neće biti uspješno provedeni i da bi UNFCCC trebao sustavno provjeravati taj korak prije nego što ih prihvati; s tim u vezi od nacionalni vlada traži da u nacionalna pregovaračka izaslanstva na samit UNFCCC-a o klimi uključe i predstavnike regionalne i lokalne razine;
4. naglašava da su gradovi i regije predvodnici u suočavanju s posljedicama klimatskih promjena, kao što su klimatski uzrokovane katastrofe, socijalni učinci kao što su energetsko siromaštvo i sve veći zdravstveni problemi povezani s vremenskim prilikama, okolišni problemi kao što je dramatični gubitak biološke raznolikosti, ekosustava i njihovih usluga te postojeće nejednakosti koje se produbljuju zbog klimatskih promjena; ističe da je podnacionalna klimatska diplomacija potrebna za postizanje nacionalnih klimatskih ciljeva jer lokalne i regionalne vlasti pripremaju i provode detaljne planove prilagodbe klimatskim promjenama i ublažavanja tih promjena u okviru kojih se na primjeren način uzimaju u obzir lokalni okolišni uvjeti, socioekonomski zahtjevi i energetska i klimatska pravda;
5. naglašava da uspješne klimatske mjere koje provode gradovi i regije mogu biti ambicioznije od nacionalnih ciljeva bez narušavanja rasta i teritorijalne kohezije.
To pokazuje snažan „demonstracijski učinak” i daje prednost nacionalnim i podnacionalnim političkim skupinama kojima je cilj usvajanje naprednijih klimatskih politika;
6. smatra da je ključno podupirati klimatske mreže gradova i regija i jačati njihove aktivnosti podnacionalne klimatske diplomacije kako bi se izgradila kritična politička otpornost protiv nazadovanja na nacionalnoj razini i tako zaštitilo postizanje globalnih klimatskih ciljeva;